CELEX: 62017TN0190
Language: el
Date: 2017-03-22 00:00:00
Title: Υπόθεση T-190/17: Aγωγή της 22ας Μαρτίου 2017 — EKETA κατά Επιτροπής

15.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 151/44
            
         Aγωγή της 22ας Μαρτίου 2017 — EKETA κατά Επιτροπής
   (Υπόθεση T-190/17)
   (2017/C 151/56)
   Γλώσσα διαδικασίας: η ελληνική
   
      Διάδικοι
   
   
      Ενάγον: Εθνικό Κέντρο Έρευνας και Τεχνολογικής Ανάπτυξης (EKETA) (Θεσσαλονίκη, Ελλάδα) (εκπρόσωποι: Β. Χριστιανός και Σ. Παλιού, δικηγόροι)
   
      Εναγόμενη: Ευρωπαϊκή Επιτροπή
   
      Αιτήματα του ενάγοντος
   
   To ενάγον ζητεί από το Γενικό Δικαστήριο:
   
               —
            
            
               να αναγνωρισθεί ότι η απαίτηση της Ευρωπαϊκής Επιτροπής προς το ΕΚΕΤΑ να επιστρέψει ποσό 172 992,15 ευρώ εκ της επιχορήγησης που έχει λάβει για το έργο CATER, όπως η απαίτηση αυτή αποτυπώνεται στο υπ’ αριθμ. 3241615289/29.11.2016 χρεωστικό σημείωμα, είναι αβάσιμη κατά το ποσό των 112 737,15 ευρώ·
            
         
               —
            
            
               να αναγνωρισθεί ότι το ποσό των 112 737,15 ευρώ αντιστοιχεί σε επιλέξιμες δαπάνες και το ΕΚΕΤΑ δεν οφείλει να το επιστρέψει στην Ευρωπαϊκή Επιτροπή· και
            
         
               —
            
            
               να καταδικασθεί η Ευρωπαϊκή Επιτροπή στη δικαστική δαπάνη του ενάγοντος.
            
         
      Ισχυρισμοί και κύρια επιχειρήματα
   
   
               1.
            
            
               Με την προκειμένη αγωγή, το Εθνικό Κέντρο Έρευνας και Τεχνολογικής Ανάπτυξης (στο εξής, «ΕΚΕΤΑ») αμφισβητεί τις απαιτήσεις που διατύπωσε η Επιτροπή με το υπ’ αριθμόν 3241615289/29.11.2016 χρεωστικό σημείωμά της, σε σχέση με την εκτέλεση του έργου CATER. Με το χρεωστικό αυτό σημείωμα, η Επιτροπή διατύπωσε απαίτησή της να επιστρέψει το ΕΚΕΤΑ μέρος της επιχορήγησης που έλαβε για το έργο CATER, ποσού 172 992,15 ευρώ. Η απαίτηση αυτή προήλθε κατόπιν διενέργειας επιτόπιου ελέγχου από την Ευρωπαϊκή Επιτροπή στις εγκαταστάσεις του ενάγοντος.
            
         
               2.
            
            
               Στο πλαίσιο αυτό, το ενάγον ζητεί από το Γενικό Δικαστήριο της Ευρωπαϊκής Ένωσης, δυνάμει του άρθρου 272 ΣΛΕΕ, να αναγνωρίσει ότι εκ του ανωτέρω ποσού του χρεωστικού σημειώματος, ποσό 112 737,15 ευρώ αντιστοιχεί σε επιλέξιμες δαπάνες και το ΕΚΕΤΑ δεν οφείλει να το επιστρέψει στην Επιτροπή.
            
         
               3.
            
            
               Το ΕΚΕΤΑ υποστηρίζει ότι το ανωτέρω ποσό των 112 737,15 ευρώ αντιστοιχεί σε επιλέξιμες δαπάνες προσωπικού και έμμεσες δαπάνες, τις οποίες η Επιτροπή παρανόμως απέρριψε ως μη επιλέξιμες. Η επιλεξιμότητα των δαπανών του ενάγοντος επιβεβαιώνεται από τα στοιχεία που προσκόμισε στην Ευρωπαϊκή Επιτροπή κατά τον επιτόπιο έλεγχο και με μεταγενέστερη αλληλογραφία και προσκομίζει και ενώπιον του Γενικού Δικαστηρίου.